text: Weekendens vejr: En blandet fornøjelse
  11 august 2017 kl. 05.23
  Lidt af det hele - men ikke særlig sommerligt, sådan lyder prognosen for weekendens vejrudsigt. 
  Fredag byder på mange skyer over Syd- og Sønderjylland, men til gengæld har vinden lagt sig. Dagen ser ud til at holde tør - og dog - meteorolog Anja Budholdt fra DMI vil ikke udelukke, at der kan komme lidt regn i løbet af eftermiddagen.
  Temperaturerne fredag når op på mellem 18 og 23 grader.
  Lørdag ser desværre heller ikke ud til at blive sommerlig ifølge DMI's prognoser.
  - Der ligger en koldfront over Nordsøen, som prøver at møve sig ind over landet. Så lørdag bliver en dag med regn og byger mange steder, siger Anja Budholdt.
  Temperaturerne vil både lørdag og søndag ligge på mellem 17 og 20 grader.
  Søndag ser noget pænere ud, og selvom der kan komme enkelte byger først på dagen, så skulle det blive tørt og med plads til en del sol, siger meteorologen. Men blæsten vender tilbage med en jævn til frisk vind fra vest og nordvest.
  